**Lauri Tähkä** (oik. **Jarkko Tapani Suo**, s. 9. marraskuuta 1973 Vaasa) on suomalainen muusikko ja lauluntekijä.

Lapsuus ja nuoruus
------------------

Tähkä vietti lapsuutensa ja nuoruutensa Teuvalla, Etelä-Pohjanmaalla.

Tähkä kuunteli nuorena Kissiä, Iron Maidenia, Eppu Normaalia, Ismo Alangon kokoonpanoja sekä Kauko Röyhkää. 15-vuotiaana hän sai käsiinsä teoksen, johon oli kerätty vanhoja pohjalaisia kansanlauluja ja löysi identiteettinsä rockin ja kansanmusiikin risteyksestä. Hän on aikaisemmin laulanut eteläpohjalaisella murteella, nykyään laulut ovat yleiskieltä.

Musiikkiura
-----------

### Lauri Tähkä & Elonkerjuu

*Pääartikkeli: Lauri Tähkä & Elonkerjuu*
Tähkä toimi vuonna 2000 perustetun Lauri Tähkä & Elonkerjuu -yhtyeen laulajana. Kokoonpano julkaisi kahdeksan studioalbumia, jotka menestyivät hyvin. Lauri Tähkä & Elonkerjuu sai vuosina 2006–2010 tähän saakka ainoana yhtyeenä, viisi kertaa peräkkäin Emma-gaalassa Vuoden kotimainen artisti -palkinnon. Yhtye palkittiin vuonna 2007 Talonpoikaiskulttuurisäätiön kulttuuripalkinnolla luovasta kulttuuriteosta. Pohjalaisittain merkittävästä kulttuurisaavutuksesta yhtye sai samana vuonna myös *Vaasan Jaakkoo* -kulttuuripalkinnon.

Tähkä ilmoitti 10. maaliskuuta 2011 sähköpostitse yhtyeen muille jäsenille halustaan lopettaa. Yhtye oli pitänyt taukoa keikkailusta edellisen vuoden joulukuun alusta lähtien. Laulaja oli huomannut tauon aikana menettäneensä lauluntekemisen intohimon ja että hän haluaa "tehdä jotakin muuta". Yhtye jatkoi myöhemmin toimintaansa uuden laulajan kanssa.

### Sooloura

Tähkä julkaisi 26. lokakuuta 2011 ensimmäisen sooloalbuminsa *Polte*. Albumin on tuottanut Riku Mattila. Albumin ensimmäisenä singlenä julkaistiin 5. syyskuuta 2011 kappale "Syyskuun kyy". Kaksi muuta singleä albumilta on 7. marraskuuta 2011 julkaistu "Polte" ja 23. tammikuuta 2012 julkaistu "Pieni ihminen". "Polte"-kappale striimasi kultaa Spotifyssa helmikuussa 2017. Albumi ylsi ensimmäisellä listaviikollaan Suomen virallisen listan sijalle kaksi. *Polte*-albumin kappaleista julkaistiin vuonna 2011 nuottikirja. Kirjasta löytyy lisäksi 7. toukokuuta 2012 julkaistun singlen "Kesä eletään" nuotit. Korutaiteilija Jenni Köykkä on suunnitellut ja valmistanut Tähkä-fanikoruja *Polte*-albumin teemaan liittyen. Tähkä valittiin Vuoden 2011 miesartistiksi Iskelmä Gaalassa 2012.

Tähkä julkaisi 27. syyskuuta 2013 toisen studioalbuminsa *Hurmaan*. Albumin on tuottanut Riku Mattila. Albumin ensimmäisenä singlenä julkaistiin 16. elokuuta 2013 kappale "Saat syttymään". Kaksi muuta singleä albumilta on 4. lokakuuta 2013 julkaistu "Puolikas" ja 24. tammikuuta 2014 julkaistu "Orjanruusu". Albumi ylsi ensimmäisellä listaviikollaan Suomen Virallisen listan sijalle kaksi. Levyn julkaisun myötä Tähkä lähti syksyn 2013 sekä talven, kevään ja kesän 2014 kestävälle keikkakiertueelle. Hän järjesti myös syksyllä 2013 konserttisalikiertueen *Tässä, Nyt ja Aina*. Helsinkiläinen käsityötaiteilija Noora Ojala on suunnitellut uniikkeja Tähkä-fanikoruja liittyen *Hurmaan*-albumin kolmeen kappaleeseen. *Hurmaan*-, *Puolikas*- ja *Orjanruusu*-nimiset korut valmistetaan käsityönä. Tähkälle myönnettiin *Pro Iskelmä* -palkinto vuoden 2013 Iskelmä Gaalassa.

Tähkä järjesti ennen soolouransa *Polte*- ja *Hurmaan-* albumien julkaisua ennakkokuuntelutilaisuuksia ympäri Suomea. Osallistujat tilaisuuksiin arvottiin ja ne olivat suosittuja. Illoissa Tähkä kuuntelutti osallistujille levynsä kappaleita ja kertoi niiden tekemisestä. Hurmaan-albumin ennakkokuuntelut järjestettiin yhteistyössä Iskelmäradion kanssa.

Tähkä voitti vuoden 2014 Seinäjoen Tangomarkkinoiden tangon sävellys- ja sanoituskilpailun kappaleellaan "Kiivas ja kaunis". Kilpailu järjestettiin 28. kerran ja siihen osallistui 206 uutta tangoa. "Kiivas ja kaunis" soi ensisoitossa 30. kesäkuuta 2014. Pian ilmestymisensä jälkeen se ylsi Suomen virallisen latauslistan sijalle viisi.

Tähkän ensimmäinen joulualbumi *Jouluni laulut* ilmestyi 7. marraskuuta 2014. Levyn on tuottanut ja sovittanut Milla Viljamaa. Tähkä teki joulukuussa 2014 Jouluni laulut Orchestran kanssa *Jouluni laulut* -kirkkokonserttikiertueen, joka toteutettiin yhteistyössä Kirkon Ulkomaanavun kanssa. Kiertue tuotti yli 20 000 euroa Kirkon Ulkomaanavun työhön. Tähkä esiintyi kiertueella yli 10 kirkossa ympäri Suomea, Turun tuomiokirkossa muun muassa Turun Filharmonisen orkesterin kanssa. Vuoden 2015 joulukuussa Tähkä teki Jouluni laulut Orchestran kanssa kahdeksan kirkkoa kattavan kiertueen esiintyen mm. kotikirkossaan Teuvalla. Albumi myi lokakuussa 2017 kultaa.

Tähkä esitti 27. marraskuuta 2015 *SuomiLOVE*-ohjelmassa Dave Lindholmin kappaleen "Miss mun rakkaus uinuu". Kappale julkaistiin singlenä Spotifyssa 21. marraskuuta 2015. Kappaleen on sovittanut ja tuottanut Milla Viljamaa.

Tähkä julkaisi 16. syyskuuta 2016 kolmannen sooloalbuminsa *Vien sut täältä kotiin*. Albumin on tuottanut Jukka Immonen. Vien sut täältä kotiin nousi Suomen virallisen albumilistan kärkeen heti ilmestyttyään. Albumilta julkaistiin ensimmäinen single "Morsian" 22. huhtikuuta 2016 ja se kuultiin ensiesityksenä *The Voice of Finlandin* finaalilähetyksessä julkaisupäivänä.  Single nousi viikossa Suomen radioiden soitetuimmaksi kappaleeksi ja striimasi kultaa Spotifyssa kesäkuussa 2016 ja platinaa marraskuussa 2016. Musiikkivideo kappaleesta julkaistiin 1. kesäkuuta 2016. Toinen single *Vien sut täältä kotiin* -albumilta on 2. syyskuuta 2016 julkaistu "Minun Suomeni" ja kolmas single on 18. marraskuuta 2016 julkaistu "Sinä olet minun". "Sinä olet minun" striimasi kultaa Spotifyssa marraskuussa 2018. Tähkä aloitti 2. marraskuuta 2016 mittavan, lähes loppuunmyydyn 24 paikkakuntaa kattavan konserttisalikiertueen, joka kantoi nimeä *Vien sut täältä kotiin*. Kiertue alkoi Kajaanista ja päättyi 17. joulukuuta 2016 Hämeenlinnaan.  Tähkä palkittiin vuoden 2017 Iskelmä Gaalassa vuoden miesartistina. Lisäksi *Vien sut täältä kotiin* -albumi valittiin vuoden iskelmäalbumiksi ja "Morsian"-kappale vuoden iskelmäksi.

Tähkä julkaisi soolouransa ensimmäisen kokoelmalevyn 11. marraskuuta 2016. *Polttavimmat* -albumi sisältää Tähkän hittejä hänen uransa varrelta.

Tähkä teki historiaa keväällä 2017 Iskelmä Radion listalla yleisön äänestettyä hänen kappaleensa "Sinä olet minun" ja "Morsian" listan kahdelle korkeimmalle sijalle.

Tähkä teki yli vuoden mittaisen Vien sut täältä kotiin -kiertueen. Kiertue sisälsi 170 keikkaa alkaen 2. marraskuuta 2016 Kajaanista ja päättyen 16. joulukuuta 2017 Helsingin Tavastialle. Tähkä esiintyi kiertueen aikana myös loppuunmyydyllä Vien sut täältä kotiin -keikalla 20. toukokuuta 2017 Hartwall Arenalla.

Tähkä on mukana 24. marraskuuta 2017 Warner Music:n julkaisemalla *JOULU*-albumilla joululaululla "Varpunen jouluaamuna". Albumilla suomalaiset artistit tulkitsevat klassikkojoululauluja. Albumin on tuottanut Janne Huttunen. Tähkän tulkitsema "Varpunen jouluaamuna" julkaistiin digitaalisena tallenteena striimauspalveluissa 23. marraskuuta 2017. Kappaleen musiikkivideo julkaistiin 12. joulukuuta 2017. 

Tähkä teki 28. huhtikuuta 2018 listaennätyksen kappaleellaan "Sinä olet minun". Kappale on äänestetty 56 viikon ajan Iskelmä Radion listan ensimmäiselle sijalle. Tähkä palkittiin listahistoriasta Iskelmä Radiolla Jämsässä, Iskelmä Festivaalilla 30. kesäkuuta 2018 kesken keikan.

Tähkä julkaisi 28. kesäkuuta 2018 singlen "Mä en pelkää". Kappale julkaistiin digitaalisena tallenteena striimauspalveluissa. Ensiesityksenä se kuultiin Provinssissa julkaisupäivänä. Kappaleen on tuottanut Jukka Immonen.  "Mä en pelkää" -musiikkivideo julkaistiin ensinäytössä Iltalehti viihde- sivustolla ja YouTubessa 4. heinäkuuta 2018. Videon on kuvannut ja ohjannut Ville Juurikkala.

Tähkä julkaisi 14. joulukuuta 2018 singlen "Palavaa vettä". Kappale julkaistiin digitaalisena tallenteena striimauspalveluissa. Radioiden soitetuimmaksi kappale ylsi helmikuun 2019 alussa. Ensiesityksenä "Palavaa vettä" kuultiin Iskelmä Gaalassa Tamperetalossa 15. helmikuuta 2019. Kappaleen on tuottanut Jukka Immonen. "Palavaa vettä" -musiikkivideo julkaistiin Iltalehti viihde -sivustolla ja YouTubessa 17. tammikuuta 2019. Videon on kuvannut ja ohjannut Ville Juurikkala.

Tähkä julkaisi neljännen sooloalbuminsa *Meidän tulevat päivät* 1. maaliskuuta 2019. Samaan aikaan ilmestyi myös Äärille-niminen valokuvakirja jossa kerrotaan mm. levynteon vaiheista ja fiiliksistä.

Tähkä palkittiin Emma-gaalassa vuoden 2020 helmikuussa, kun hän voitti vuoden 2019 Emmat kategorioissa Vuoden iskelmä, Vuoden miessolisti ja Vuoden artisti–yleisöäänestys.

Tähkä ilmoitti 15. huhtikuuta 2024 lopettavansa esiintymisuransa.

Muu toiminta
------------

Tähkän elämästä ja Elonkerjuu-yhtyeestä on vuonna 2008 julkaistu kirja nimeltään *Ilo joka elättelöö*. Tähkä on antanut äänensä elokuvaan *Kaksin karkuteillä – hiuksia nostattava seikkailu*. Hän esitti toista elokuvan pääroolia, Flynn Rider -nimistä rosvoa, Maria Ylipää näytteli Tähkäpään roolin.

Tähkä toimi vuosina 2012 ja 2013 musiikkiohjelma *The Voice of Finlandin* tähtivalmentajana.

Tähkä on suunnitellut yhteistyössä Vallila Interiorin suunnittelijoiden kanssa *Heartdesign* -kangaskuoseja. Lokakuussa 2013 julkistetut ensimmäiset kuosit; Hehku, Ainoa ja Lintukoto liittyvät *Hurmaan* albumin kappaleisiin. Syksyllä 2014 ilmestyneen Jouluni laulut albumin yhteydessä julkistettiin kuosit Joululaulu ja Sydäntalvi.

Tähkä on toiminut Kirkon Ulkomaanavun lähettiläänä syksystä 2013 saakka. Hän vieraili syyskuussa 2013 Nepalissa tutustumassa Naisten Pankin rahoittamiin hankkeisiin ja tutustui paikalliseen yritystoimintaan. Tähkä esiintyi 4. joulukuuta 2013 Johanneksenkirkossa Helsingissä järjestetyssä Kirkon Ulkomaanavun tapahtumassa Toisenlainen joulukonsertti.

Tähkä avasi syksyllä 2014 Turkuun Lintukoto-nimisen käsityön, muotoilun, kulttuurin ja musiikin erikoispuodin. Avajaistilaisuuden yhteydessä julkistettiin myös artistin *Jouluni laulut* -joululevy. Lintukoto-puoti sijaitsi Turun kaupungintalon tontin puistomaisella osalla. Tähkä nimettiin Kiss my Turku -kampanjan kasvoksi vuodeksi 2015. Kampanja oli osa Tähkän ja Turku Touringin yhteistyötä.

Tähkä on mukana Uusi Lastensairaala 2017 -hyväntekeväisyyshankkeessa. Hankkeen nimikkokappale "Lohtu" julkaistiin 9. toukokuuta 2014. Tähkä esiintyi Uusi Lastensairaala -hankkeen konsertissa 6. kesäkuuta 2015 Helsingin olympiastadionilla.

Tähkä julkaisi 20. elokuuta 2015 esikoiskeittokirjansa *Hellannupit kaakkoon*, johon on koottu yhteensä 60 ruokaohjetta. Sen on kustantanut Otava.

Tähkä nähtiin 11. maaliskuuta 2016 MTV3-kanavalla esitetyssä rap-artisti Elastisen musiikkiviihdeohjelmassa *Elastinen feat*. Tähkä ja Elastinen tekivät jakson aikana yhteisen kappaleen "Lempo", joka julkaistiin 7. maaliskuuta 2016 Spotify:ssa. Single ylsi ensimmäisellä listaviikollaan Suomen virallisen singlelistan sijalle viisi ja pian tämän jälkeen listan kärkeen. "Lempo" striimasi kultaa huhtikuussa 2016.  Tähkä esiintyi Elastinen feat. -konsertissa 21. toukokuuta 2016 Hartwall Arenalla. Elastinen feat. -albumi myi platinaa pian ilmestymisensä jälkeen.

Tähkä oli mukana Vain elämää -ohjelman viidennellä tuotantokaudella ja ohjelma nähtiin televisiossa syksyllä 2016. Tähkän päivää vietettiin ohjelman avausjaksossa 16. syyskuuta 2016. Tähkä esiintyi Hartwall Arenalla järjestettävässä Vain elämää -livekonsertissa 30. joulukuuta 2016 yhdessä muiden Vain elämää -kauden artistien kanssa. Ohjelmassa Tähkän esittämä "Kipua"-kappale striimasi platinaa Spotifyssa helmikuussa 2017.

Tähkä sävelsi musiikkia Turun Samppalinnan kesäteatteriin kesällä 2017. Tähkän säveltämän "Tuulen maa" -kappaleen sanoittaja on Heli Laaksonen ja sovittaja Jussi Vahvaselkä. *Eloheinäkesä*-suvikomedian on käsikirjoittanut Heli Laaksonen.

Tähkä valittiin Vuoden pyöräilijäksi 2011. Vuonna 2012 hänet valittiin Metsähallituksen kansallispuistokummiksi. Vuonna 2015 Kello- ja Jalometallitukkukauppiaat ry myönsi Tähkälle Vuoden kellonkantaja -palkinnon.

Yksityiselämä
-------------

Ensimmäisestä avoliitostaan hänellä on kaksi tytärtä.

Julkaisut
---------

*Pääartikkeli: Lauri Tähkän diskografia*
* *Polte*  (2011, tuplaplatina 2012)
* *Hurmaan*  (2013, platinalevy)
* *Jouluni laulut*  (2014, kultalevy)
* *Vien sut täältä kotiin*  (2016, kultalevy)
* *Meidän tulevat päivät*  (2019, tuplaplatina)
* *Kaikella on tarkoitus*  (2022)

Kirjalliset julkaisut
---------------------

* 2011 - *Pyy ja Susi 2012* Seinäkalenteri. Laaksonen Heli, Tähkä Lauri. Helsinki: Otava. ISBN 641-842-8-80902-2
* 2015 - *Hellannupit kaakkoon*. Ruokakirja. Helsinki: Otava. ISBN 978-951-1-28685-1.
* 2017 - *Suurimmat hitit sanoin ja sävelin". Nuottikirja. Helsinki: F-Kustannus. ISBN 978-951-131862-0*
* 2019 - *Äärille*. Valokuvateos. Tähkä Lauri, Ikäheimo Emilia, Laaksonen Heli.

Filmografia
-----------

### Televisiosarjat

| Vuosi | Sarja | Rooli |
| --- | --- | --- |
| 2013 | *Kerran viikossa* | Baarimikko |

### Dubbaukset

*Pääartikkeli: Ääninäyttelijäroolit ovat omassa luettelossaan.*

Katso myös
----------

* Luettelo Lauri Tähkän kappaleista

Lähteet
-------

1. ↑  Karsikas, Mari: Lauri Tähkä – Menneisyyden vanki (Tallenne sivusta Internet Archivessa) *Aamulehti Sunnuntai*.  30.9.2007.  Arkistoitu 8.4.2009. Viitattu 20.4.2013.
2. ↑  Kulttuuripalkinto luovasta teosta, talonpoikaiskulttuurisaatio.fi. Viitattu 17.6.2014
3. ↑  Lauri Tähkä & Elonkerjuu laittoi lopullisesti pillit pussiin  15.3.2011. HS.fi.  Arkistoitu 12.5.2014. Viitattu 25.5.2011.
4. ↑  Lauri Tähkä – elämä on hieno laji  17.12.2010. Yle TV2. Viitattu 20.4.2013.
5. ↑  Jymypaukku: Lauri Tähkä & Elonkerjuu hajosi!  15.3.2011. Ilta-Sanomat.  Arkistoitu 12.5.2014. Viitattu 20.4.2013.
6. ↑  Juha Lagström on Elonkerjuun uusi laulaja  31.1.2012. Ilta-Sanomat.  Arkistoitu 12.5.2014. Viitattu 20.4.2013.
7. ↑  Väänänen, Samuli: Lauri Tähkältä soololevy – tältä näyttää uudistunut Tähkä  29.8.2011. Voice.fi.  Arkistoitu 8.5.2014. Viitattu 20.4.2013.
8. ↑  Saarinen, Miia: Kuuntele Lauri Tähkän uusi sinkku IS:n sivuilta!  5.9.2011. Ilta-Sanomat.  Arkistoitu 8.5.2014. Viitattu 20.4.2013.
9. ↑  Lauri Tähkä: Polte-albumi, ifpi.fi. Viitattu 18.5.2014
10. ↑  Ojanperä, Ari: Lauri Tähkä on vuoden miesartisti  12.2.2012. Iskelma.fi. Viitattu 22.7.2012.
11. ↑  Lauri Tähkä: En meinaa nahoissani pysyä msn.com. Viitattu 5.8.2013.
12. ↑  Lauri Tähkä: Hurmaan-albumi (Arkistoitu – Internet Archive), ifpi.fi. Viitattu 18.5.2014
13. ↑  Haverinen, Rea: Pro Iskelmä Lauri Tähkälle. 26.1.2014. Iskelmä.fi
14. ↑  Vainio, Juuso: Lauri Tähkä huumasi ennakkokuunteluissa, 21.8.2013 Julkaisija = Discovery Communications. Viitattu 15.5.2014.
15. ↑  Lauri Tähkä Tangon Sävellys- ja sanoituskilpailun voittajaksi  25.6.2014. Seinäjoen Tangomarkkinat Oy.  Arkistoitu 14.7.2014. Viitattu 25.6.2014.
16. ↑  Leskinen, Lauri: Lauri Tähkä: "Ei kolmessa minuutissa voi kertoa kauheasti asioista, kun pitää päästä suutelemaan"  1.7.2014. Yle. Viitattu 8.7.2014.
17. ↑  Suomen virallinen latauslista  17.7.2014. voice.fi. Viitattu 17.7.2014.
18. ↑  Uudet Heartdesign joulukuosit *11.9.2014*. iskelmä.fi. Viitattu 14.9.2014.
19. ↑  Huikea hyväntekeväisyystuotto!  22.12.2014. Kirkon Ulkomaanapu. Viitattu 23.12.2014.
20. ↑  Lauri Tähkä esiintyy Turun Filharmonisen orkesterin kanssa  23.9.2014. Aamuset-kaupunkimedia.  Arkistoitu 29.11.2014. Viitattu 17.11.2014.
21. ↑  Katja Rinta-Nikkola: Lauri Tähkä esiintyi kotikirkossaan Teuvalla *Tejuka-lehti*.  22.12.2015.  Arkistoitu 23.12.2015. Viitattu 22.12.2015.
22. ↑  Paula Koskinen: Lauri Tähkä rauhoittuu kirkkokonserteissa *yle.fi*.  13.12.2015. Viitattu 22.12.2015.
23. ↑  Lauri Tähkän odotettu paluu warnermusic.fi.  Arkistoitu 24.4.2016. Viitattu 14.4.2016.
24. ↑  Lauri Tähkän uskomaton temppu - tauolta suoraan ykköseksi *www.iltalehti.fi*. Viitattu 30.4.2016. fi-FI
25. ↑  Anna Hopi: Lauri Tähkä lähtee mittavalle konserttisalikiertueelle voice.fi. Viitattu 8.8.2016.
26. ↑  Mitkä ovat Lauri Tähkän polttavimmat hitit? Löytyvät tulevalta kokoelmalevyltä
27. ↑  Lauri Tähkä esiintyy Hartwall Arenalla Warner Music.  Arkistoitu 9.11.2016. Viitattu 8.11.2016.
28. ↑  Lauri Tähkä tulkitsee joululauluklassikon  13.11.2017. Warner Music.  Arkistoitu 1.12.2017. Viitattu 26.11.2017.
29. ↑  Senja Rapila: Lauri Tähkä teki listaennätyksen *iskelma.fi*.  28.4.2018. Viitattu 28.4.2018.
30. ↑  Tanja Korpela: Tähkä palkittiin Iskelmä Radiolla listamenestyksestä  30.6.2018. iltalehti.fi. Viitattu 8.7.2018.
31. ↑  warner.fi: LAURI TÄHKÄLTÄ UUSI SINGLE *warnermusic.fi*.  28.6.2018.  Arkistoitu 1.7.2018. Viitattu 1.7.2018.
32. ↑  Sarianne Tähtivaara: Mä en pelkää- musiikkivideo ensiesityksessä *iltalehti.fi*.  4.7.2018. Viitattu 8.7.2018.
33. ↑  Warner Music: Palavaa vettä radioiden soitetuin *warnermusic.fi*.  8.2.2019.  Arkistoitu 20.2.2019. Viitattu 20.2.2019.
34. ↑  Juho Rissanen: Lauri Tähkältä uusi musiikkivideo  17.1.2019. iltalehti.fi. Viitattu 20.2.2019.
35. ↑  Lauri Tähkä avoimena elämästään avioeron jälkeen: juopotteli, rietasteli ja pakeni erotuskaa Italiaan *IS.fi*.  1.3.2019. Viitattu 15.7.2019.
36. ↑  Tässä ovat kaikki Emma-voittajat – JVG ja Lauri Tähkä kahmivat pystejä! *www.iltalehti.fi*. Viitattu 11.2.2020.
37. ↑
38. ↑  Tienhaara, Hilkka: Kuolema lähellä vauvana  24.9.2008. Iltalehti. Viitattu 25.5.2011.
39. ↑  Vihdin Uutiset.11.4.2012 (Arkistoitu – Internet Archive)
40. ↑  Vallila Interior (Arkistoitu – Internet Archive)
41. ↑  Kärki, Ulla: Lauri Tähkä Kirkon Ulkomaanavun lähettiläänä Nepalissa (Arkistoitu – Internet Archive) kirkonulkomaanapu.fi. 11.9.2013. Viitattu 18.5.2014.
42. ↑  Lintukoto-puoti avautuu Turussa iltalehti.fi. Viitattu 11.10.2014.
43. ↑  Tähkä Kiss my Turku- kasvoksi visitturku.fi.  Arkistoitu 17.10.2014. Viitattu 11.10.2014.
44. ↑  ULS2017-hankkeen megakonsertti (Arkistoitu – Internet Archive): Lohtu-kappaleella esiintyvät artistit mukana. mtv3.fi. Viitattu 18.5.2014.
45. ↑  Nieminen, Heli: Lauri Tähkä vääntää hellannupit kaakkoon *Turun Sanomat*.  30.9.2015, päivitetty 2.10.2015. Viitattu 11.11.2023.
46. ↑  Tähkä tekee biisin Elastisen kanssa  20.5.2015. Radio Nova. Viitattu 22.2.2016.
47. ↑  Musiikkituottajat: Lempo singlelistalla sijalla 5 ifpi.fi.  Arkistoitu 23.3.2016. Viitattu 26.3.2016.
48. ↑  Anna Hopi: Lempo streamasi kultaa iskelma.fi. Viitattu 7.4.2016.
49. ↑  Tähkä mukana Elastinen feat. konsertissa *radionova.fi*. Viitattu 18.3.2016.
50. ↑  Lauri Tähkä mukana Vain Elämää- ohjelmassa iltasanomat.fi.  Arkistoitu 30.5.2016. Viitattu 1.6.2016.
51. ↑  Miia Vatka: [Eloheinäkesä -suikomedian on käsikirjoittanut Heli Laaksonen. Lauri Tähkä sävelsi teatterimusiikkia] *iltalehti.fi*.  9.6.2017. Iltalehti.fi. Viitattu 6.1.2018.
52. ↑  Lauri Tähkälle mielenkiintoinen tunnustus  15.5.2011. MTV3.fi. Viitattu 15.5.2011.
53. ↑  Kansallispuistokummi Lauri Tähkä  30.4.2013. Metsähallitus.  Arkistoitu 4.11.2013. Viitattu 8.5.2014.
54. ↑  Lauri Tähkä on Vuoden 2015 Kellonkantaja Kello- ja jalometallitukkukauppiaat ry. Viitattu 17.10.2015.
55. ↑  Tea Manninen, Mikko Juuti: Lauri Tähkä eroaa vaimostaan! Liitto kesti vain vuoden *Ilta-Sanomat*.  16.8.2018. Viitattu 14.2.2019.
56. ↑  
LAURI TÄHKÄLTÄ ODOTETTU UUSI SINGLE PERJANTAINA! *Warner Music Finland*.  1.3.2021. Viitattu 11.3.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lauri Tähkä**.

Wikisitaateissa on kokoelma sitaatteja aiheesta ***Lauri Tähkä***. 

* Lauri Tähkän kotisivu
* Lauri Tähkä Myspacessa (englanniksi)
* Ylen Elävä arkisto: Miten minusta tuli minä, Lauri Tähkä
* Marko Gustafsson: Miten minusta tuli minä. WSOY (2009) (Arkistoitu – Internet Archive)

Lauri Tähkä

|  |  |
| --- | --- |
| Studioalbumit | 
* Polte
* Hurmaan
* Jouluni laulut
* Vien sut täältä kotiin
* Meidän tulevat päivät
* Kaikella on tarkoitus

 |
| Kokoelmat | Polttavimmat |
| Singlet | 
* "Sytytä mun sydämeni"
* "Syyskuun kyy"
* "Polte"
* "Pieni ihminen"
* "Kesä eletään"
* "Saat syttymään"
* "Puolikas"
* "Orjanruusu"
* "Kiivas ja kaunis"
* "Joulu tuo luoksein rakkaat"
* "Miss mun rakkaus uinuu?"
* "Morsian"
* "Minun Suomeni"
* "Tämä rakkaus"
* "Kipua"
* "Vaiettu rakkaus"
* "Enkelit lentää sun uniin"
* "Ota minut tällaisena kuin oon"
* "Sinä olet minun"
* "Ajetaan tandemilla"
* "Varpunen jouluaamuna"
* "Sinä olet minun"
* "Mä en pelkää"
* "Palavaa vettä"
* "Mustaherukan tuoksuinen tyttö"
* "Blaablaa (En kuule sanaakaan)"
* "Nyt on lähtö"
* "Hehkuu"
* "Sydäntä särkee"
* "Anna soida"
* "Miehessä vikkaa" (mukana Tuuletar)
* "Liian kauan"
* "Joulu on sun kanssa joulumpi"
* "Sytytä mun sydämeni"
* "Kosketa minua, Henki"
* "Jääkukkia"
* "Aavikko"
* "Keskiyön cowboy"
* "Nukkuvat aamut"
* "Kaikella on tarkoitus"
* "Elämänlangat"

 |
| Muuta | Diskografia |



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
	+ 2
	+ 3
* Elonet
* Yle

 |
|  |
| Muut | 
* Europeana

 |

 |